Toyota klar med knivskarp privatleasing på bZ4X

Toyota fortsætter med at skrue op for charmen på deres elbil bZ4X. For bare en uge siden blev prisen barberet ned til 299.990 kroner, og nu introducerer Toyota et yderst skarpt privatleasingtilbud fra 3.499 kroner om måneden for den veludstyrede Prestige-udgave.

De samlede omkostninger over tre år er på 135.963 kroner, hvilket udgør bare 42 procent af kontantprisen, der på 329.990 kroner. Og det er endda med 15.000 kilometer om året inkluderet. Dermed placerer den sig omkostningsmæssigt helt i toppen af elbiler, der kan leases for 3.500 om måneden.

Toyota bZ4X er bestykket med et 64 kWh batteri (netto), der giver SUV’en en rækkevidde på op til 513 WLTP-kilometer. Den forhjulstrukne udgave har 204 heste i stalden, et moment på 265 Nm og accelererer fra 0-100km/t på 7,5 sekunder.

Toyota bZ4X har en ladekapacitet på op til 11 kW ved AC-opladning via en 3-faset ombordlader. Ved lynladere kan den håndtere op til 147 kW. Det giver den en ladehastighed på 520 km/t.

Prestige-udgaven er langt fra skrabet. Her får du blandt andet:

Matrix-LED-forlygter

360 graders panoramakamera

Toyota Smart Connect med trådløs Apple CarPlay

En stor 12,3-tommer touchskærm

Overvågning af blinde vinkler

Er man til endnu mere lir, kan man vælge topudgaven Executive for 300 kroner ekstra om måneden. Her bliver der smidt ventilerede sæder, kunstlæderindtræk og avanceret parkeringsassistent i puljen. Og hvis det ikke er nok, kan man tilføje en Premium-pakke for yderligere 200 kroner om måneden, som blandt andet giver panoramaglastag, 20-tommer alufælge og et JBL-lydanlæg.

Hvis bZ4X frister, skal man nok ikke vente for længe. Leasingtilbuddet gælder kun så længe lager haves.

Urban Cruiser på vej

Senere i år lancerer Toyota endnu en elbil, Urban Cruiser, der blev vist frem tidligere i januar. Den kompakte SUV byder på høj siddeposition, fleksibel indretning og mulighed for både forhjuls- og firehjulstræk.

Toyota klar med knivskarp privatleasing på bZ4X